Adnabod Cymeriadau’r Testament Newydd – yr Efengylau

Cyfres o astudiaethau Beiblaidd ar gyfer y cartref neu grŵp gan y Parch. Denzil John

(Ar gael ar ffurf fideo ar wefan Cyngor yr Ysgolion Sul)

**Ioan Fedyddiwr**

**Gweddi**

Nefol Dad, gwyddom fod amheuaeth yn taro’r mwyafrif o bryd i’w gilydd, a gweddïwn arnat i’n goleuo o’r newydd a chadarnhau ein ffydd. Amen.

**Darlleniad**

Luc 7: 18–35

**Cyflwyniad**

Bydd y pedwar Efengylydd yn cyfeirio at Ioan Fedyddiwr, gyda Marc yn dechrau ei Efengyl drwy sôn am fedydd Iesu yn yr Iorddonen a Mathew yn cyflwyno darlun ohono fel pregethwr tanbaid yn galw pobl i edifeirwch. Dyfynnir ef yn cyhoeddi bod y Meseia yn dod ac y byddai’n bedyddio â’r Ysbryd Glân. Yr un yw adroddiad Ioan hefyd o’r proffwyd yn cyfeirio at Oen Duw, ac yn cadarnhau bod Iesu yn gwbl unigryw. Gwisgai ddillad o groen camel – nodwedd proffwyd, gan fwyta locustiaid a mêl gwyllt, ac roedd yn byw mewn tir anial. Teithiai pobl ato, ac ymateb i’w bregethu drwy dderbyn bedydd edifeirwch.

Ceir hanes bod ei fam yntau a mam Iesu yn ddwy gyfnither, a bod y plentyn yng nghroth y naill wedi cyffroi pan ddaeth y ddwy fam i’r un ystafell. Pwysleisia’r efengylydd fod rhywbeth arwyddocaol yn ymateb y ddau blentyn i’w gilydd cyn eu geni. Eto yn Luc 7, cawn adroddiad fod y proffwyd yn anfon dau o’i ddisgyblion at Iesu a gofyn ai ef oedd yr un roedd y genedl yn ei ddisgwyl. Ateb Iesu oedd bod angen i’w weithgarwch ddwyn tystiolaeth gadarnhaol. Edrydd Mathew yr un hanes (Mathew 11:2–29) gan geisio profi i’r Eglwys Fore fod Iesu yn cyflawni holl ddisgwyliadau a gobaith y grefydd Iddewig, ac eto pan ddaeth, roedd amheuaeth ac ansicrwydd, hyd yn oed gan Ioan Fedyddiwr, ac yntau’n gofyn: “Ai ti yw’r hwn sydd i ddod, ai am rhywun arall yr ydym yn ei ddisgwyl” (adn. 30). Gwelir Ioan fel pont rhwng yr Hen Destament a’r Testament Newydd, fel un a oedd yn darogan dyfod Iesu, ond pan ddaeth y prawf arno, mae’n ansicr ac yn amlygu amheuaeth. Mewn cyfnod o ansicrwydd, holwn a yw’r eglwys yn cyflwyno ffydd neu amheuaeth, sicrwydd neu ansicrwydd i’r byd?

**Myfyrdod**

Bydd y mwyafrif ohonom yn deall beth yw amheuaeth ar daith bywyd. Bydd rhai yn amau arweiniad meddygol ac eraill yn amheus o ddarganfyddiadau gwyddonol. Clywn ambell lais Cristnogol yn gwrthod tystiolaeth wyddonol yn hytrach nag ystyried cyfyngiadau ei ffydd yng ngoleuni gwybodaeth newydd. Yr enghraifft glasurol o amheuaeth oedd Thomas y disgybl a gollodd oedfa bwysig, ac mae enghraifft Ioan Fedyddiwr yn cynnig person arbennig yn holi ai Iesu oedd y Gwaredwr go iawn.

Efallai fod Luc am ddweud wrth yr Eglwys Fore fod amheuaeth hyd yn oed oddi mewn i’r cylch agosaf at Iesu, ac eto bod y Cristnogion cynnar wedi dangos ffydd hyd at farwolaeth, yn hytrach na gwadu Iesu. Tybed faint o bobl a wrandawodd ar yr apostolion ond heb fod yn siŵr beth i’w ddisgwyl a pha bryd roedd yr Ail-ddyfodiad i ddigwydd.

Yn ein cyfnod ni, byddwn yn clywed yr amheuwyr a’r anffyddwyr yn herio’r eglwys ac yn gofyn am brawf o fodolaeth Duw ac yn chwennych clywed neges gadarnhaol a didwyll. Mae amheuaeth yn iach, ond mae angen i’r amheuwyr deimlo fod yr eglwys o ddifrif yn ei thystiolaeth. Dyna her yr eglwys heddiw: rhannu profiad a chadarnhau fod Iesu yn fyw yn ein profiad a’n hargyhoeddiad. Dywed yr emynydd fod ‘nos a Duw yn llawer gwell, / na golau ddydd a Duw ymhell’. Rhannwn ein goleuni, beth bynnag yw ei nerth, er mwyn goleuo cornel dywyll y bobl sy’n ansicr o’u ffydd.

O aed, o aed yr hyfryd wawr ar led,

goleued daear lydan.

Halelwia, Amen.

**Gweddi**

Diolch, Iesu, am fod yn oleuni’r byd. Goleua ein llwybr a thywys ni i rannu ein cannwyll gydag eraill. Amen.

**Trafod ac ymateb**

* ‘Anghrediniaeth, gad fi’n llonydd’ oedd cri Dafydd William, yr emynydd (*Caneuon Ffydd*, 729) a llawer o emynwyr eraill: e.e. *Caneuon Ffydd*,368, 551, 593, 623, 677, 750. Ystyriwch ymateb yr emynwyr hyn iddo.
* Gan gofio bod Ioan yn y carchar (Mathew 11:2) pan anfonodd ei ddisgyblion at Iesu i’w holi, faint o effaith mae’r amgylchiadau o’n cwmpas a’r hinsawdd ysbrydol yn eu cael ar ein stad o feddwl a’n hamheuon?
* At beth mae Iesu’n cyfeirio wrth fynd ati i dawelu amheuon Ioan? (Luc 7:22)
* Ymhle mae tystiolaeth o’r Efengyl yn llwyddo i’w gweld heddiw? A ydym yn barod i edrych am y mannau golau hynny a rhoi diolch amdanynt?